## Odluka Ustavnog suda Republike Hrvatske broj:U-IIIA-2892/2005 od 5. prosinca 2005.

### NN 1/2006 (2.1.2006.), Odluka Ustavnog suda Republike Hrvatske broj:U-IIIA-2892/2005 od 5. prosinca 2005.

# USTAVNI SUD REPUBLIKE HRVATSKE

**38**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec
predsjednik Vijeća, te suci Marijan Hranjski, Mario
Kos, Ivan Mrkonjić Emilija Rajić
i Vice Vukojević, članovi
Vijeća, odlučujući o ustavnoj tužbi R. A. i J. A., oboje iz N. na sjednici
održanoj 5. prosinca 2005. godine, jednoglasno je donio

## ODLUKU

I. Ustavna tužba se odbija.

II. Ova odluka objavit će se u »Narodnim
novinama«.

```
Obrazloženje
```

```

```

1. Podnositelji ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon)
podnijeli su 4. srpnja 2005. godine ustavnu tužbu radi duljine parničnog
postupka.

ČINJENICE VAŽNE ZA USTAVNOSUDSKI
POSTUPAK

2. Dana 30. listopada 1998. godine podnositelji
su Općinskom sudu u Rijeci podnijeli tužbu radi iseljenja protiv J. i B. P.

Općinski sud u Rijeci održao je ročišta 17.
siječnja, 10. travnja, 5. srpnja, 13. listopada i 19. prosinca 2000. godine.

Dana 2. ožujka 2001. godine proveden je očevid.

Ročišta su zatim održana 8. svibnja, 4. rujna,
15. listopada, 15. studenog i 21. prosinca 2001. godine, 19. veljače, 19.
ožujka, 24. travnja, 18. srpnja, 19. studenog i 16. prosinca 2002. godine, te 20.
siječnja 2003. godine kada je donijeta presuda suda prvog stupnja.

Na presudu su podnositelji izjavili žalbu 17.
travnja 2003. godine, te je spis otpremljen Županijskom sudu u Rijeci kao
žalbenom sudu 5. lipnja 2003. godine.

Županijski sud u Rijeci je 16. lipnja 2004.
godine odbio žalbu i potvrdio presudu suda prvog stupnja. Time je postupak
pravomoćno okončan.

Pred Općinskim sudom u Rijeci su zatim 4. i 18.
listopada 2004. godine održana ročišta radi odluke o oslobađanju podnositelja
od plaćanja sudskih pristojbi, te su oni rješenjem toga suda od 18. listopada
2004. godine oslobođeni plaćanja pristojbi.

Podnositelji su 12. listopada 2004. godine
izjavili reviziju.

Vrhovni sud Republike Hrvatske je 1. rujna 2005.
godine vratio predmet Općinskom sudu u Rijeci radi utvrđivanja vrijednosti
predmeta spora. Rješenjem od 29. rujna 2005. godine taj sud je utvrdio
vrijednost predmeta spora u iznosu od 10.000,00 kuna.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba nije osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 30.
listopada 1998. godine tužbom podnositelja radi iseljenja Općinskom sudu u
Rijeci.

Ustavna tužba podnesena je 4. srpnja 2005.
godine, a do tog dana sudski postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak u ovom predmetu trajao
sedam (7) godina, osam (8) mjeseci i četiri (4) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno relevantnom razdoblju, postupak najprije vodio pred Općinskim sudom u
Rijeci. Taj sud uzrokovao je početni zastoj u postupku time što je prvo ročište
održao jednu godinu, dva mjeseca i sedamnaest dana nakon podnošenja tužbe.
Nakon toga u postupku više nije bilo nikakvih zastoja.

Županijski sud u Rijeci o žalbi je odlučio u
roku od oko godinu dana.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da podnositelji nisu
doprinijeli duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da je riječ o vrlo
složenom postupku u kojem je bilo potrebno utvrditi prava stranaka na
nekretninama, saslušati veći broj svjedoka i ispitati opsežan dokazni
materijal.

OCJENA USTAVNOG SUDA

5. Ustavni sud je utvrdio da se u razmatranom,
pravno relevantnom razdoblju, predmet najprije vodio pred sudom prvog stupnja.
Iako je u samom početku postupka došlo do jednog zastoja, nakon toga sud je
postupao u svemu učinkovito. Nakon toga žalbeni sud donio je odluku kojom je
potvrdio prvostupanjsku presudu i pravomoćno okončao postupak u roku od oko
jedne godine. Tako se postupak pred raspravnim i žalbenim sudovima vodio ukupno
oko pet godina i šest mjeseci. Imajući u vidu ukupno trajanje postupka,
postupanje sudova, pri tome sagledavajući postupak kao jedinstvenu cjelinu, kao
i da je riječ o vrlo složenom postupku, Ustavni sud utvrđuje da podnositeljima
nije povrijeđeno ustavno pravo da zakonom ustanovljeni neovisni i nepristrani
sud u razumnom roku odluči o njihovim pravima ili obvezama, koje je zajamčeno
člankom 29. stavkom 1. Ustava Republike Hrvatske.

Stoga je, u smislu odredaba članaka 73. i 75.
Ustavnog zakona, donijeta odluka kao u izreci (točka I.).

Odluka o objavi (točka II. izreke) temelji se na
odredbama članka 29. Ustavnog zakona.

Broj: U-IIIA-2892/2005

Zagreb, 5. prosinca 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 1/2006-38